Mahonas

Mahonas () arba Mao () – miestas Ispanijoje, Balearų salose, pagrindinė Menorkos salos gyvenvietė (yra salos rytuose). Yra jūrų uostas, jachtų prieplauka, karinio laivyno bazė, netoliese – Menorkos oro uostas. Plentas į Siudadelą. Mahonas įsikūręs prie užutėkio, kuris yra labai tinkamas uostui. Užutėkio gale išlikusios San Felipės ir Marlboro tvirtovės. Mieste yra XVII a. rotušė ir kultūros namai (su archeologijos muziejumi ir biblioteka). Verčiamasi daugiausia turizmu.

Nuo Mahono miesto vardo kildinamas majonezo pavadinimas.

 Istorija 
Romėnų laikais gyvenvietė vadinta Portus Magonis, turėjo savivaldybės statusą. Tradiciškai teigiama, kad pavadinta pagal kartaginiečių karvedį Magoną Barką, kuris čia galimai slėpėsi 205 m. pr. m. e. Mahonas 903–1287 m. priklausė maurams, 1287 m. užkariautas Alfonso III, priskirtas prie Maljorkos karalystės. 1535 m. Mahoną nusiaubė osmanų piratas Barbarosa, o 1558 m. – korsarai. Miestą 1708 m. užėmė britai, 1718 m. paskelbė laisvuoju uostu. 1756–1763 m. Mahoną buvo užėmę prancūzai, vėliau grįžo į britų rankas. 1781 m. Mahoną užėmė ispanai, o 1802 m. oficialiai atiteko Ispanijai. Britų valdymo laikais Menorkos sostinė perkelta iš Siudadelos į Mahoną, nes čia buvo saugesnis uosto užutėkis.

 Šaltiniai 

Kategorija:Balearų salos
Kategorija:Ispanijos miestai